Budova krajinského snemu (Lichtenštajnsko)

Budova Krajinského snemu Lichtenštajnského kniežatstva (nem. "Landtagsgebäude des Fürstentums Liechtenstein") v hlavnom meste Vaduz bola otvorená v roku 2008 a odvtedy je sídlom Krajinského snemu Lichtenštajnského kniežatstva. Budova, ktorú navrhol nemecký architekt Hansjörg Göritz, pozostáva z troch stavebných častí - "Vysoký dom", "Spojovací dom" a "Dlhý dom". 
Poloha.
Budova sa nachádza v centre mesta Vaduz na námestí Peter-Kaiser-Platz. Južne od budov sa nachádza sídlo vlády a na sever od nej stojí takzvaný Dom správcu, ktorý dnes využíva Lichtenštajnské krajinské múzeum.
Dejiny.
Krajinský snem ako inštitúcia bola založená Ústavou z roku 1818. Odvtedy sa zasadnutia snemu konali v rôznych budovách: od roku 1818 do roku 1862 v Dome správcu, v rokoch 1862 - 1867 v bývalom hostinci "Kirchtaler" (dnes "Vaduzerhof") a v rokoch 1866/1867 nakoniec postavili prvú budovu parlamentu, v ktorej zasadal snem v rokoch 1868 - 1905. Pri otvorení vládnej bu
dovy v roku 1905 sa presťahoval do Sály Krajinského snemu na druhom poschodí vládnej budovy. Vládnu budovu nebolo možné počas dvoch renovácií využívať, takže štátny parlament zasadal v rokoch 1969–1970 a 1989–1995 v Rheinbergerovom dome, rodisku skladateľa Josefa Gabriela Rheinbergera.
Stavba.
V apríli a novembri 1998 rozhodol krajinský snem o požičaní úveru vo výške 36 mil. CHF na výstavbu budovy v centre Vaduzu. V dôsledku toho bola na projekt vyhlásená súťaž, ktorá trvala do decembra 2000 a ktorú vyhral nemecký architekt Hansjörg Göritz. V decembri 2002 sa začalo so stavebnými prácami zabezpečením výkopovej jamy a v apríli 2004 nasledovala výstavba budov. Dňa 15. februára 2008 sa slávilo oficiálne otvorenie budovy a 21. februára snem prvýkrát zasadol v novej budove. 
Cena celej stavby bola okolo 42,2 milióna CHF, pričom sa použilo viac ako milión slinkových tehál, 600 ton ocele a 5 800 metrov kubických betónu. 
Opis.
Budova krajinského snemu sa skladá z troch častí budovy - "Vysokého domu", "Spojovacieho domu" a "Dlhého domu", pričom "Spojovací dom" slúži na prechod medzi ďalšími dvoma časťami budovy.
Vysoký dom.
Srdcom "Vysokého domu" je plenárna sála, v ktorej sa konajú zasadnutia krajinského snemu. 25 poslancov, ako aj päť členov vlády a sekretariátu snemu, sedia všetci za jedným okrúhlym stolom, čo je jedinečné usporiadanie miest pre národný parlament v Európe. Samotná plenárna sála je vysoká asi 19 metrov.
V dolnej časti "Vysokého domu" je hlavný vchod so vstupnou halou, ktorú pri dôležitých návštevách a príležitostiach zdobí modrý koberec. Naproti tomu vo vstupnom priestore vládnej budovy je pri dôležitých príležitostiach a návštevách položený červený koberec. 
Dlhý dom.
V "Dlhom dome sa" nachádzajú rôzne zasadacie miestnosti a salóniky pre poslancov a zamestnancov krajinského snemu. V suteréne sú dve rokovacie miestnosti, archív snemu, knižnica a kaviareň. Na prvom poschodí "Dlhého domu" bol zriadený salónik, do ktorého sa môžu poslanci odobrať cez prestávky. Okrem toho sa na prvom poschodí nachádzajú aj kancelárie šesťčlenného štátneho sekretariátu. Na druhom poschodí sa nachádzajú miestnosti poslaneckých klubov troch strán zastúpených v parlamente, ako aj kancelárie predsedu a podpredsedu krajinského snemu. Budova je uzavretá strešnou terasou, ktorú je možné v prípade potreby premeniť na ďalšie kancelárske priestory. 
Krízová miestnosť.
Pod námestím Peter-Kaiser-Platz sa nachádza garáž s viac ako 50 parkovacími miestami. Okrem toho bolo v rovnakej výške postavená asi 500 m2 veľká veliteľská miestnosť, do ktorej sa vláda a zástupcovia rôznych záchranných organizácií môžu vo výnimočných situáciách stiahnuť a koordinovať pomoc pri katastrofách.